 **บันทึกข้อความ**

**ส่วนราชการ** สำนักงานส่งเสริมการปกครองท้องถิ่นจังหวัดกระบี่ (กลุ่มงานบริการสาธารณะฯ) โทร 075-611-899

**ที่** กบ 0023.6/  **วันที่**  มกราคม 2568

เรื่อง การแก้ไขปัญหาสุนัขและแมวที่ไม่มีเจ้าของในพื้นที่ขององค์กรปกครองส่วนท้องถิ่น

เรียน ผู้ว่าราชการจังหวัดกระบี่

**1. ต้นเรื่อง**

 ด้วยในคราวประชุมคณะกรรมการร่วมภาครัฐและเอกชนเพื่อแก้ไขปัญหาทางเศรษฐกิจ (กรอ.) จังหวัดกระบี่ ครั้งที่ 2/2568 เมื่อวันพุธที่ 22 มกราคม 2568 โดยมีนายอังกูร ศีลาเทวากูล ผู้ว่าราชการจังหวัดกระบี่เป็นประธาน และประธานที่ประชุมได้มีข้อสั่งการให้สำนักงานส่งเสริมการปกครองท้องถิ่นจังหวัดกระบี่ไปปรึกษาหารือแนวทางในการจ้างเหมาเอกชนหรือมูลนิธิในการผ่าตัดทำหมันสุนัขและแมวที่ไม่มีเจ้าของ ในพื้นที่ขององค์กรปกครองส่วนท้องถิ่น และที่ประชุมมีความเห็นว่า ให้องค์กรปกครองส่วนท้องถิ่นแต่ละแห่งพิจารณาจัดตั้งสถานสงเคราะห์สัตว์ในพื้นที่ของตนเอง เพื่อควบคุมและแก้ไขปัญหาสุนัขและแมวที่ไม่มีเจ้าของในพื้นที่ได้ **(เอกสาร 1)**

 **2. ข้อเท็จจริง**

กรมส่งเสริมการปกครองท้องถิ่นได้มีหนังสือ ด่วนที่สุด ที่ มท 0819.3/3766 ลงวันที่ 17 มีนาคม 2566 ตอบข้อหารือกรณีจังหวัดอุตรดิตถ์ขอหารือว่า องค์กรปกครองส่วนท้องถิ่น ในเขตพื้นที่จังหวัดอุตรดิตถ์ได้มีข้อซักถามในการดำเนินงานป้องกันและควบคุมโรคพิษสุนัขบ้า ขององค์กรปกครองส่วนท้องถิ่น โดยมีประเด็นข้อซักถามในกรณีการควบคุมประชากรสุนัขและแมว ที่ไม่เจ้าของด้วยการผ่าตัดทำหมัน องค์กรปกครองส่วนท้องถิ่นสามารถจ้างเหมาเอกชนหรือมูลนิธิ ที่รับดำเนินการฉีดวัคซีนและผ่าตัดทำหมันให้แก่สุนัขและแมวที่ไม่มีเจ้าของได้หรือไม่

 กรมส่งเสริมการปกครองท้องถิ่นพิจารณาแล้วมีความเห็น ดังนี้

 1. ตามระเบียบกระทรวงมหาดไทยว่าด้วยเงินอุดหนุนขององค์กรปกครองส่วนท้องถิ่น พ.ศ. 2559 และที่แก้ไขเพิ่มเติม ข้อ 3 กำหนดคำนิยาม “หน่วยงานที่ขอรับเงินอุดหนุน” หมายความว่า (6) องค์กรการกุศล ได้แก่ องค์กรที่มีวัตถุประสงค์หลักเพื่อดำเนินงานการกุศลหรือบำเพ็ญสาธารณประโยชน์มิใช่การมุ่งแสวงหากำไรที่จัดตั้งตามกฎหมาย ระเบียบ หรือข้อบังคับของหน่วยงานของรัฐ เช่น มูลนิธิ ข้อ 4 กำหนดว่า องค์กรปกครองส่วนท้องถิ่นอาจตั้งงบประมาณให้เงินอุดหนุนหน่วยงานที่ขอรับการอุดหนุนได้ภายใต้หลักเกณฑ์ ดังนี้ (1) โครงการที่จะให้เงินอุดหนุนต้องเป็นภารกิจที่อยู่ในอำนาจหน้าที่ขององค์กรปกครองส่วนท้องถิ่นผู้ให้เงินอุดหนุนตามกฎหมาย ห้ามมิให้เงินอุดหนุนโครงการที่มีลักษณะเป็นเงินทุนหมุนเวียนและโครงการที่มีลักษณะเป็นการจัดเลี้ยงอาหารหรือนันทนาการ... (2) ประชาชนในเขตองค์กรปกครองส่วนท้องถิ่นผู้ให้เงินอุดหนุนต้องได้รับประโยชน์จากโครงการที่จะให้เงินอุดหนุน ระเบียบกระทรวงมหาดไทยว่าด้วยค่าใช้จ่ายในการจัดสวัสดิภาพสัตว์ขององค์กรปกครองส่วนท้องถิ่น พ.ศ. 2562 ข้อ 4 กำหนดคำนิยาม “สถานสงเคราะห์สัตว์” หมายความว่า สถานที่สำหรับใช้ในการให้ความช่วยเหลือ หรืออภิบาลสัตว์ที่ถูกทอดทิ้ง สัตว์ที่ไม่มีเจ้าของ สัตว์ที่ถูกทารุณกรรม สัตว์ที่เจ้าของเสียชีวิต สัตว์ที่มีเจ้าของแต่สภาพแวดล้อมการอยู่การอาศัยของสัตว์กระทบกับประชาชนโดยรอบหรือสัตว์ที่เจ้าของไม่ประสงค์จะเลี้ยงต่อไป และข้อ 6 กำหนดว่า ค่าใช้จ่ายในการกักสัตว์และการจัดสวัสดิภาพสัตว์เทศบาลและองค์การบริหารส่วนตำบลสามารถเบิกจ่ายได้ภายใต้หลักเกณฑ์ ดังนี้ (3) ค่าทำหมัน ให้เบิกจ่ายเท่าที่จ่ายจริง แต่ไม่เกินอัตรา ที่กรมปศุสัตว์กำหนด

/(4) ค่าเวชกรรม...

- 2 -

(4) ค่าเวชกรรม ได้แก่ ยา วัคซีน เป็นต้น ให้เบิกจ่ายเท่าที่จ่ายจริง แต่ไม่เกินอัตราที่กรมปศุสัตว์กำหนด (5) ค่าตรวจวินิจฉัย ให้เบิกจ่ายเท่าที่จ่ายจริง แต่ไม่เกินอัตราที่กรมปศุสัตว์กำหนด (6) ค่าใช้จ่ายอื่นๆที่จำเป็นหรือเกี่ยวเนื่องกับการจัดสวัสดิภาพสัตว์ ให้เบิกจ่ายเท่าที่จำเป็นและประหยัด...กรณีที่หารือ หากข้อเท็จจริงปรากฏว่า มูลนิธิเพื่อสัตว์ในซอย (Soi dog) เป็นองค์กรซึ่งมีวัตถุประสงค์หลักเพื่อดำเนินงานการกุศลหรือบำเพ็ญสาธารณประโยชน์ มิใช่การมุ่งแสวงหากำไรที่จัดตั้งตามกฎหมาย ระเบียบ หรือข้อบังคับ ของหน่วยงานของรัฐ มีสถานสงเคราะห์สัตว์ มีจำนวนสัตว์ที่แน่นอนชัดเจนและโครงการที่เสนอขอรับเงินอุดหนุน อยู่ในอำนาจหน้าที่ขององค์กรปกครองส่วนท้องถิ่น และประชาชนในเขตองค์กรปกครองส่วนท้องถิ่น ได้รับประโยชน์ องค์กรปกครองส่วนท้องถิ่นก็สามารถตั้งงบประมาณอุดหนุนมูลนิธิเพื่อสัตว์ในซอย (Soi dog) ได้ โดยถือปฏิบัติตามระเบียบข้างต้น

 2. หนังสือกระทรวงมหาดไทย ด่วนที่สุด ที่ มท 0808.2/ว 7302 ลงวันที่ 30 กันยายน 2565 เรื่อง หลักเกณฑ์การดำเนินการจ้างเอกชนและการเบิกจ่ายเงินค่าจ้างเหมาบริการขององค์กรปกครองส่วนท้องถิ่นสรุปได้ว่า การจ้างเอกชนให้พิจารณาคัดเลือกจากผู้ที่มีความรู้และมีประสบการณ์ที่เหมาะสม กับงานจ้างเพื่อให้การดำเนินงานขององค์กรปกครองส่วนท้องถิ่นบรรลุตามวัตถุประสงค์ และโดยลักษณะการ จ้างเหมาบริการเป็นงานที่มุ่งถึงผลสำเร็จของงานที่ว่าจ้างภายในระยะเวลาที่กำหนดเป็นสำคัญตามข้อตกลงการจ้างหรือสัญญาการจ้างเท่านั้น กรณีหารือ หากข้อเท็จจริงปรากฏว่า องค์กรปกครองส่วนท้องถิ่น มีสถานสงเคราะห์ที่อยู่ในความรับผิดชอบและมีความประสงค์จะดำเนินการจ้างเหมาบริการบุคคลภายนอก (คลินิกสัตว์แพทย์) เพื่อฉีดยาคุมกำเนิดทำหมันสัตว์ให้กับสถานสงเคราะห์สัตว์ขององค์กรปกครองส่วนท้องถิ่น องค์กรปกครองส่วนท้องถิ่นก็สามารถดำเนินการได้ โดยตั้งงบประมาณรายจ่ายประจำปี ในงบดำเนินงาน ค่าใช้สอย ประเภทรายจ่ายเพื่อให้ได้มาซึ่งบริการ

 3. พระราชบัญญัติการจัดซื้อจัดจ้างและการบริหารพัสดุภารรัฐ พ.ศ. 2560 มาตรา 4 บัญญัติว่า ในพระราชบัญญัตินี้ งานบริการ หมายความว่า งานจ้างบริการ งานจ้างเหมาบริการ งานจ้างทำของ และการรับขนตามประมวลกฎหมายแพ่งและพาณิชย์จากบุคคลธรรมดาหรือนิติบุคคล แต่ไม่หมายความรวมถึงการจ้างลูกจ้างของหน่วยงานของรัฐ การรับขนในการเดินทางไปราชการหรือไปปฏิบัติงาน ของหน่วยงานของรัฐงานจ้างที่ปรึกษางานจ้างออกแบบหรือควบคุมงานก่อสร้าง และการจ้างแรงงาน ตามประมวลกฎหมายแพ่งและพาณิชย์ และมาตรา 64 บัญญัติว่า ภายใต้บังคับมาตรา 51 และมาตรา 52 ผู้ที่จะเข้ายื่นข้อเสนอในการจัดซื้อจัดจ้างของหน่วยงานของรัฐ อย่างน้อยต้องมีคุณสมบัติและไม่มีลักษณะต้องห้าม ดังต่อไปนี้ (1) มีความสามารถตามกฎหมาย ดังนั้น หากมูลนิธิเพื่อสัตว์ในซอย (Soi dog) มีวัตถุประสงค์ในการรับจ้างเหมาบริการเพื่อฉีดยาคุมกำเนิด ทำหมันสัตว์และมิได้แสวงหากำไร องค์กรปกครองส่วนท้องถิ่นก็สามารถจ้างเหมามูลนิธิได้ **(เอกสาร 2)**

 **3. ข้อพิจารณา**

 สำนักงานส่งเสริมการปกครองท้องถิ่นจังหวัดกระบี่พิจารณาแล้วเห็นควรดำเนินการ ดังนี้

 1. ให้องค์กรปกครองส่วนท้องถิ่นแต่ละแห่งพิจารณาจัดตั้งสถานสงเคราะห์สัตว์ในพื้นที่ของตนเอง เพื่อควบคุมและแก้ไขปัญหาสุนัขและแมวที่ไม่มีเจ้าของ

 2. ให้องค์กรปกครองส่วนท้องถิ่นในพื้นที่สามารถนำความเห็นของกรมส่งเสริมการปกครองท้องถิ่นในการตอบข้อหารือของจังหวัดอุตรดิตถ์มาเป็นแนวทางในการจ้างเหมาเอกชนหรือมูลนิธิ เพื่อผ่าตัดทำหมันสุนัขและแมวที่ไม่มีเจ้าของ ในพื้นที่ขององค์กรปกครองส่วนท้องถิ่น

**4. ข้อเสนอ**...

- 3 -

  **4. ข้อเสนอ**

เห็นควรแจ้งองค์กรปกครองส่วนท้องถิ่นทราบและดำเนินการตามข้อ 3 ต่อไป

 จึงเรียนมาเพื่อโปรดพิจารณา หากเห็นชอบโปรดลงนามในหนังสือที่เสนอมาพร้อมนี้



ที่ กบ ๐๐๒๓.6/ว ศาลากลางจังหวัดกระบี่

 ๙/๑๐ ถนนอุตรกิจ กบ ๘๑๐๐๐

 มกราคม ๒๕๖8

เรื่อง การแก้ไขปัญหาสุนัขและแมวที่ไม่มีเจ้าของในพื้นที่ขององค์กรปกครองส่วนท้องถิ่น

เรียน นายอำเภอ ทุกอำเภอและนายกเทศมนตรีเมืองกระบี่

สิ่งที่ส่งมาด้วย สำเนาหนังสือกรมส่งเสริมการปกครองท้องถิ่น ด่วนที่สุด ที่ มท 0819.3/ 3766 ลงวันที่ 17 มีนาคม 2566 จำนวน 1 ชุด

 ด้วยในคราวประชุมคณะกรรมการร่วมภาครัฐและเอกชนเพื่อแก้ไขปัญหาทางเศรษฐกิจ (กรอ.) จังหวัดกระบี่ ครั้งที่ 2/2568 เมื่อวันพุธที่ 22 มกราคม 2568 โดยมีนายอังกูร ศีลาเทวากูล ผู้ว่าราชการจังหวัดกระบี่เป็นประธาน และประธานที่ประชุมได้มีข้อสั่งการให้สำนักงานส่งเสริมการปกครองท้องถิ่นจังหวัดกระบี่ ไปปรึกษาหารือแนวทางในการจ้างเหมาเอกชนหรือมูลนิธิในการผ่าตัดทำหมันสุนัขและแมวที่ไม่มีเจ้าของ ในพื้นที่ขององค์กรปกครองส่วนท้องถิ่น และที่ประชุมมีความเห็นว่า ให้องค์กรปกครองส่วนท้องถิ่นแต่ละแห่งพิจารณาจัดตั้งสถานสงเคราะห์สัตว์ในพื้นที่ของตนเอง เพื่อควบคุมและแก้ไขปัญหาสุนัขและแมวที่ไม่มีเจ้าของในพื้นที่

 จังหวัดกระบี่พิจารณาแล้วเห็นว่า เพื่อให้การดำเนินการแก้ไขปัญหาสุนัขและแมวที่ไม่มีเจ้าของ เป็นรูปธรรม และสามารถขับเคลื่อนนโยบายของจังหวัดกระบี่ให้บรรลุวัตถุประสงค์ จึงขอให้องค์กรปกครองส่วนท้องถิ่นพิจารณาดำเนินการ ดังนี้

 1. จัดตั้งสถานสงเคราะห์สัตว์ในพื้นที่ของตนเอง เพื่อควบคุมและแก้ไขปัญหาสุนัขและแมว ที่ไม่มีเจ้าของในพื้นที่

 2. องค์กรปกครองส่วนท้องถิ่นดำเนินการควบคุมประชากรสุนัขและแมวที่ไม่เจ้าของ โดยถือปฏิบัติตามหนังสือกรมส่งเสริมการปกครองท้องถิ่น ด่วนที่สุด ที่ มท 0819.3/ 3766 ลงวันที่ 17 มีนาคม 2566 เรื่อง หารือเรื่องการจ้างเหมาเอกชนหรือมูลนิธิ เพื่อผ่าตัดทำหมันสุนัขและแมวที่ไม่มีเจ้าของ

รายละเอียดปรากฏตามสิ่งที่ส่งมาด้วย

จึงเรียนมาเพื่อพิจารณาดำเนินการและถือปฏิบัติต่อไป สำหรับอำเภอให้แจ้งองค์กรปกครองส่วนท้องถิ่นในพื้นที่ทราบและถือปฏิบัติด้วย

ขอแสดงความนับถือ

สำนักงานส่งเสริมการปกครองท้องถิ่นจังหวัด

กลุ่มงานบริการสาธารณะท้องถิ่นฯ

โทร. 075 611899